Document ID: /roh_data/filtered/fineweb-2-filterrobots_roh.jsonl.gz/34081

La chantadura Susanne Abbuehl ha ün möd tuottafat particular da’s fuar veritablamaing i’ls texts, da perscrutar la melodia ed ils ritems integrals e lura da tils far fluir e clingir. Vusch, pled e suns instrumentals as maisdan ad alch nouv cur cha Susanne Abbuehl e seis quartet interpreteschan aignas cumposiziuns cun poesias dad Emily Dickinson e Sara Teasdale. Id es üna musica fina ed intima, minchatant bod da taimpra sacrala. La vusch dad Abbuehl ha ün timbre s-chür, ma sia transparenza lirica es d’ün cler da brunzina. La chantadura vain accumpagnada congenialmaing dal flicornist Mathieu Michel, dal pianist Wolfert Brederode e dal percussiunist Øyvind Hegg-Lunde.
Bar e cassa a partir da las 18:00 h